曾志偉醉街父子
上星期舉行嘅「金像獎」頒獎禮,曾志偉憑電影《一念無明》贏得「最佳男配角」;不過,好爸爸講明想個仔曾國祥攞獎,多過自己攞,可惜囝囝執導嘅《七月與安生》提名「最佳導演」等等多個獎項都落空,淨係獲得「最佳原創電影音樂」。
嗰晚,「最佳男配角」志偉連走幾場慶功宴,咁開心就梗係飲多幾杯,而曾國祥雖然自己冇獎攞,但一樣好戥老竇高興,去到凌晨兩三點,東姑就見兩仔爺已經飲到「啤啤夫」咁,醉到互相扶住由一班人護送離開party。見到曾國祥腳步浮浮,撐住都要送咗老竇上車先,其實,志偉嗰晚都飲咗好多,不過唔使打橫畀人抬住走,未至於醉到不醒人事,已經叫相當有節制喇!
而送走咗老竇嘅曾國祥,睇嚟心情仲未亢奮完,後嚟由廿四孝女友王敏奕扶住,返入慶功party再飲過。又係嘅,始終曾國祥後生遙遙,飲可以飲得盡情過老竇,至於攞獎,來日方長可以遲啲先攞,呢晚不如都係不醉無歸咗先啦!
志偉兩仔爺喺慶功宴度都飲到「啤啤夫」,一時攬頭攬頸,一時繞住手,互相扶住對方走。
雖然曾國祥本身都飲大咗腳步浮浮,但點都堅持送走老竇上車先。
曾國祥酒後心情亢奮,拖住女友王敏奕返入party時,仲邊行邊手舞足蹈。